***J E G Y Z Ő K Ö N Y V***

**Készült:** Mónosbél Község Önkormányzat 2019. december 11-én 16.00 órától megtartott közmeghallgatásán a Mónosbél, Kossuth L. u. 3. sz. alatti Kultúrházban.

**Jelen vannak:** Varga Sándorné polgármester

 Antal József alpolgármester

 Dr. Országh-Matisz Lilla önkormányzati képviselő

 Hajnákné Koós Zsuzsanna önkormányzati képviselő

 Surányi Józsefné önkormányzati képviselő

**Meghívott vendég**: Fodor Tamás rendőr-alezredes

**Település lakói közül:** 13fő

**Hivatalból jelen van:** Dudásné dr. Géczi Erika jegyző

Fodor Klára jegyzőkönyvvezető

Varga Sándorné polgármester

Köszönti a megjelenteket, a képviselő-testület tagjait, Dudásné dr. Géczi Erika jegyzőt, Fodor Tamás rendőr-alezredes urat. Megállapítja, hogy 5 fő képviselő-testületi tag közül 5 fő jelen van, továbbá a lakosok közül 13 fő. A testület határozatképes.

Ismerteti az alábbi napirendi pontokat.

1. Helyi közügyeket érintő kérdések, javaslatok

Varga Sándorné polgármester

Ismerteti az önkormányzat 2019. évi gazdálkodását, beszámol az önkormányzat bevételeinek és kiadásainak alakulásáról. Tájékoztatja a jelenlévőket, hogy pályázati pénzből az orvosi rendelő épülete felújításra került, tető cseréje viszont az önkormányzat saját költségvetéséből valósult meg. Elmondja, hogy a játszótérre 2 db rugós játékot vásárolt az önkormányzat 300.000 Ft értékben. Az idei évben is szerveztek az iskolás gyermekeknek táborokat, illetve tanévkezdési támogatásban is részesítették az óvodás-, általános iskolás- és középiskolás nappali tagozaton tanuló gyermekeket. A szociális tűzifa pályázatnak köszönhetően 29 m3 keménylombos tűzifát tud a kérelmezők között kiosztani az önkormányzat. Idén a Batul fesztivál szervezésére, az Agrárminisztérium pályázati támogatásával volt lehetőség. A Magyar Falu Program pályázat keretében cserélik ki a Kossuth u. 3. szám alatti épület nyílászáróit, felújításra kerül a Kossuth L. utca, valamint járdák, aminek az anyagköltségét fedezi pályázati támogatás. Egy ”A” típusú sportpark is létesülne a településen. Szintén a Magyar Falu Program keretében pályázott az önkormányzat a Petőfi S. u. és a Rákóczi út felújítására, de ez a pályázat nem nyert a következő évben újra beadjuk. Tervezték a Rákóczi F. útra a Véda rendszer kialakítását, de a 60 millió Ft önkormányzati önköltség miatt ez nem megvalósítható, ezért a Képviselő-testület úgy határozott, hogy megkeresi a Belügyminisztériumot és kérelmezi a Véda kamera rendszer felállítását. Értesíti a megjelenteket, hogy az orvosi rendelő eszközbeszerzésének keretében vásárlásra került egy automata defibrillátor, ami minden rászoruló számára elérhető, a rendelő bejárati ajtajának jobb oldalán felszerelt dobozban található kulccsal nyitható. Ennek használatba vételekor a riasztórendszer jelzést ad a központ felé.

Kéri a közmeghallgatáson megjelent lakosokat, tegyék meg észrevételeiket, felvetéseiket a település életével, a felmerülő problémákkal kapcsolatban.

Szabó Kálmán:

Javasolja a Kossuth Lajos u. kiszélesítését, mivel túl szűk.

Varga Sándorné polgármester

Elmondja, hogy az út felújításakor padkázva lesz, de szélesítésre nincs lehetőség.

Koós Istvánné:

A közmegvilágítás nem működik az Arany J.-, illetve a Kossuth L. úton.

Varga Sándorné polgármester

Elmondja, hogy jelezte az Elmű-Émász felé a hibát, ki is jöttek megjavítani, de a hiba másnapra újra jelentkezett. Ismét megjavították, de a hiba még most is fennáll. Levélben fogja megkeresni az üzemeltetőt.

Kelemen Károly:

Elmondja, hogy a kisbolt színvonala, feltöltöttsége szerinte nem megfelelő. Szeretné megdicsérni a helyi polgárőrség munkáját.

Fodor Tamás rendőr-alezredes

Elmondja, hogy a helyi polgárőrség munkája kiemelkedően jó, partnere a rendőrségnek. Az átmenő forgalom a településen egyre magasabb, a járművek némelyike 100-120 km/h-val közlekedik. Minden nap 1 órás fix ellenőrzést végeznek Mónosbélben, a VÉDA rendszer tényleg hatékony lenne. A tavalyi évhez képest a bűncselekmények száma csökkent. 6-ról 4-re. Egyre több a 18 év alatti elkövető, akik kiemelt munkát adnak a szervezet számára. Egyre több a vad az utakon, a vadásztársaságok felettes szervének fogják jelezni ezt a problémát.

Antal Józsefönkormányzati képviselő:

A polgárőrség nevében megköszöni a dicséretet.Problémaként említi a sziklakárokat, melyek az autósokra nagy veszélyt jelentenek. Sziklafogó hálókat kellene felszerelni a Közútkezelőnek.

Fodor Tamás rendőr-alezredes

Elmondja, hogy ezek a területek nagyrészt magántulajdonban vannak, megkeresik a tulajdonosokat ez ügyben.

Antal Józsefönkormányzati képviselő:

Kéri a lakosokat, támogassák adójuk 1%-val a polgárőrség munkáját.

Varga Sándorné polgármester

Felkéri a rendőr- alezredes Urat, hogy támogató levéllel segítsék a polgárőröket egy új autó beszerzéséhez.

Szalma Gabriella:

Mi lehet a forrásvízzel? Elapadt?

Varga Sándorné polgármester

Elmondja, hogy szakemberrel már megnézették, algásodás okozza.

Surányi Jánosné:

Úgy hallotta, hogy idegen férfi ólálkodik a településen. Veszélyt jelent rájuk? Féltik a gyermekeket.

Varga Sándorné polgármester

Volt ilyen hír, de már két hónapja nem hallani róla. Talán gyermekotthonos gyerekek ijesztgették egymást ilyen módon.

Fodor Tamás rendőr-alezredes

Elmondja, hogy kikérdezték a fiatalokat ezzel kapcsolatban, és lehet, hogy ezzel meg is szüntették a problémát, mert azóta nem beszélnek erről a településen.

Varga Sándorné polgármester

Beszámol arról a kezdeményezésről, hogy a Gyermekotthon igazgatója az otthon lakóival a Béke, és a Kossuth L. utat minden héten egy alkalommal felsöpörteti, talán így a szemetelést meggondolják a fiatalok.

Szalma Gabriella:

Mit jelent az Almáskert nyitvatartási ideje?

Varga Sándorné polgármester

A nyitvatartási idő a nyári időszakra értendő. A tábla kitételére a facsemeték megrongálása miatt volt szükség. Ha valaki be szeretne menni, a Hivatalba kell szólni, és kinyitják.

Mivel több kérdés, javaslat nem volt, megköszöni a megjelenteknek a részvételt és a közmeghallgatást bezárja.

k.m.f.

Varga Sándorné Dudásné dr. Géczi Erika

 polgármester jegyző